"Riskjuż li jsir ittestjar biex inkunu nistgħu niltaqgħu … tista' tkun infettiv iżda ma jkollokx biżżejjed partiċelli tal-mikrobu" Charmaine Gauci qalet li l-awtoritajiet għandhom pjan sħiħ kif se jkunu qed jitlaqqmu dawn in-nies. Se jkun żgurat li l-vaċċin jiġi amministrat mill-entitajiet tal-gvern. Dawk li se jkunu se jitlaqqmu, se jkunu qed jirċievu l-appuntament id-dar u se jkun hemm helpline biex b'mod responsabbli dawk li ma jkunux jistgħu jattendu, iċemplu biex javżaw u jkun jista' jsir l-aħjar użu mit-tilqim imħejji. Se jkunu qed jingħataw prijorità l-health care workers, dawk li jaħdmu fid-djar tal-anzjani, dawk li jgħixu fi djar b'persuni b'kundizzjonijiet mentali u l-anzjani l-aktar f'riskju u b'hekk se jitlaqqmu dawk li huma 'l fuq minn 85 sena. Il-gruppi se jkomplu minn hemm sakemm finalment tkun tista' titlaqqam il-popolazzjoni kollha. Gauci appellat biex jiġu segwiti l-istruzzjonijiet tal-awtoritajiet tas-saħħa dinjin għax bħalissa jista' jkun li jinxterdu ħafna għajdut, iżda pajjiżna se jkun qed jara l-approvazzjoni medika biex ikun żgurat li t-tilqima li se tingħata lill-poplu tkun dik ċċertifikata. L-ISKOP TAT-TILQIMA Li jitnaqqsu l-persuni li jiddaħħlu l-isptar u b'hekk inkunu qed nipproteġu lil dawk l-aktar vulnerabbli. Dan se jwassal biex nipproteġu s-sistema tas-saħħa biex ikomplu jingħataw it-trattamenti li hawn bżonn. "DAN IL-MILIED IRRIDU NIPPROTEĠU LIL XULXIN" Charmaine Gauci appellat lil dawk li kienu qed jippjanaw biex jistiednu nies li ssoltu ma jkunux flimkien. Hija sostniet li diffiċli biex iżomm id-distanza soċjali f'dawn l-attivitajiet, mhux se tkun liebes maskra minħabba li tkun trid tiekol, u b'hekk mhux se jkun possibbli li niċċelebraw filwaqt li nħarsu l-miżuri ta' mitigazzjoni. Rigward jekk hux suġġeribbli li tagħmel swab biex tassigura li m'għandekx il-virus biex tkun tista' tiltaqa' ma' ħaddieħor, Gauci qalet li huwa riskjuż ħafna minħabba li t-test jista' jkun negattiv minħabba li ma jkunux inġemgħu l-partiċelli tal-mikrobu u b'hekk t-test ma jaqbadhomx. B'hekk inti tista' tkun infettiv filwaqt li tkun qed tiltaqa' mal-ħbieb u jkun hemm konsegwenzi xejn mixtieqa. 55 KAŻ ATTIV F'GĦAWDEX Il-każi attivi qed jonqsu bil-mod hekk kif qed jonqsu bil-mod il-każi ġodda. Minn fost il-każi attivi hemm 1817 każ f'Malta u 55 każ f'Għawdex. ERBA' PERSUNI INFETTATI MINN KULL 100 PERSUNA TTESTJATI Skont l-istatistika, in-numru ta' każi pożittivi meta mqabbel mal-ittestjar, pajjiżna għandu rata stabbli ta' madwar 4 persuni infettati minn kull mitt swab test li jsiru. Meta mqabbel ma' pajjiżi oħra, pajjiżna għandu rata baxxa, iżda jeħtieġ li ssir aktar ħidma biex din ir-rata tkompli tonqos. IMUTU ŻEWĠ ANZJANI OĦRA Anzjan ta' 75 sena li kien ikkonfermat għall-COVID-19 fis-27 ta' Novembru u miet ilbieraħ fir-residenza ta' San Vinċenz De Paule. Anzjan ieħor ta' 96 sena li kien pożittiv għall-COVID-19 fit-28 ta' Novembru u miet ilbieraħ fl-Isptar Mater Dei. KAŻI FL-AĦĦAR 24 SIEGĦA Fl-aħħar sigħat kienu reġistrati aktar każi ġodda minn fejqan. Fl-aħħar 24 siegħa saru 2,840 swab test li minnhom kien hemm 96 persuna li rriżultaw pożittivi. Intant kien hemm 87 persuna li rriżultaw li fiequ mill-virus.